Transitorooftog in KraaifonteinDie geldwa se wrak. Foto: Verskaf Drie veiligheidswagte is Vrydagaand in ŉ transitorooftog in Kraaifontein in Kaapstad beseer. Russel Meiring, woordvoerder van ER2, het gesê die rooftog het omstreeks 19:00 by die kruising van Darwin- en Hillweg plaasgevind. “ER24 en die brandweer is na die toneel ontbied waar die wrak van ŉ geldwa aan die kant van die pad aangetref is. Die geldwa se deure was oopgeblaas en die drie veiligheidswagte het aan die kant van die pad gesit. Hulle was sigbaar getraumatiseer,” het Meiring gesê. Paramedici het die mans ondersoek en vir geringe beserings behandel voordat hulle na ŉ private hospitaal geneem is vir mediese waarneming. Brig. Vish Naidoo, nasionale polisiewoordvoerder, het die voorval aan Maroela Media bevestig. “ŉ Onbekende aantal verdagtes het op die voertuig toegeslaan, daarop losgebrand en dit tot stilstand gedwing. Die geldwa is oopgeblaas nadat die veiligheidsbeamptes uit die voertuig gedwing is,” het Naidoo gesê. Die verdagtes het met ŉ onbevestigde bedrag geld en die veiligheidsbeamptes se vuurwapens van die toneel gevlug en is steeds soek. Die polisie het sy 72 uur-aktiveringsplan in werking gestel en ŉ spesiale taakspan ondersoek die voorval.